Permezz tal-ittra għall-ftuħ tas-sena u l-pjan pastorali, l-Isqof ta' Għawdex Anton Teuma appella u ħeġġeġ lin-nies, adulti, żgħażagħ u tfal, biex jieħdu sehem fl-inizjattivi ta' talb li ser jiġu offruti fil-parroċċi, fil-gruppi, fil-katekiżmu u fl-iskejjel. Matul il-Pjan Pastorali Djoċesan imniedi mill-Isqof Anton Teuma sena wara l-ħatra tiegħu, il-Knisja f'Għawdex bħal Kristu tixtieq tisma' x'inhu dak li qed iħossu u jgħixu l-Insara fil-komunitajiet lokali. Dan se jsir permezz ta' ħames fażijiet mifruxa bejn Ottubru u Ġunju tas-sena d-dieħla, żmien ta' talb, ta' smigħ, ta' eżami tal-kuxjenza, ta' maħfra, u ta' ċelebrazzjoni. Nerġgħu nibdew nattendu L-Isqof Teuma ħeġġeġ fuq kollox lill-ġenituri biex jibagħtu lil uliedhom għat-tagħlim tad-duttrina; mhux biss lil dawk li qed iħejju ruħhom għall-Ewwel Tqarbina jew il-Griżma tal-Isqof, imma l-ulied kollha: tfal, adolexxenti u żgħażagħ. Fl-ittra pastorali qal li jixtiequ li matul din is-sena ta' ħidma li qed jibdew, nippruvaw inwieġbu għall-mistoqsija li Ġesù għamel lid-dixxipli ta' Għemmaws: "X'intom tgħidu?" (Lq 24:17). "Fi kliem ieħor, Ġesù qiegħed jgħidilna li jinteressah minn dak li aħna ngħidu bejnietna, dak li jħassibna u jinkwetana." L-Isqof Anton Teuma spjega li mingħajr ma nindunaw, l-Insara spiss jifirdu l-ħajja tal-fidi mill-ħajja ta' kuljum. Semma' kif matul il-ġimgħa jkollna ħafna taħbit ta' xogħol fid-dar u barra mid-dar, ħafna ħsibijiet u problemi, tagħna u ta' dawk li nħobbu, imbagħad il-Ħadd immorru l-knisja biex nieħdu sehem fil-quddiesa u nieħdu kelma ta' ġid. Kompla jgħid li mhux dejjem jirnexxilna ngħaqqdu l-esperjenza tal-quddiesa tal-Ħadd mal-bqija tal-ħajja ta' kuljum, tant li jista' jiġrilna li ma nibqgħux nifhmu għaliex għandna mmorru l-quddiesa. Inħallu lil Alla jkun qrib tagħna permezz tat-talb Is-Sibt u l-Ħadd, 2 u 3 ta' Ottubru, se jingħata bidu għas-sena li fiha ser ngħidu lil Ġesù dak li hu l-aktar fuq moħħna, dak li jtaqqal u jferraħ lil qalbna, ser nibdew niftħu qalbna ma' Ġesù billi matul ix-xhur ta' Ottubru u ta' Novembru nikkomunikaw miegħu bit-talb, qal l-Isqof Teuma. "Ix-xahar ta' Ottubru huwa x-xahar tar-Rużarju. Din it-talba, sempliċi u li jista' jgħidha kulħadd, se sservina biex immiddu l-ewwel pass ħalli nħabbtu l-bieb ta' Alla." Fi tmiem il-ġimgħa li ġejja f'kull parroċċa ser issir Velja ta' talb li fiha tingħad din it-talbatar-Rużarju. Imbagħad, din it-talba tingħad ukoll qabel jew wara l-quddies tal-Ħadd. Matul ix-xahrejn ta' Ottubru u Novembru, kbar u żgħar ser jiġu mistiedna u megħjuna biex nitolbu. It-tfal u l-adolexxenti, fil-katekiżmu u fl-iskejjel, ser ikollhom mumenti li jgħinuhom jitkellmu ma' Ġesù. Hekk ukoll iż-żgħażagħ u l-adulti ser ikollhom diversi għajnuniet biex jidħlu f’kuntatt ma’ Alla. Ix-xewqa tal-Papa Franġisku "Il-mixja ta’ din is-Sena fil-Knisja f’Għawdex ser tingħaġen mal-mixja li qed jitlob minna l-Papa Franġisku permezz ta’ ħuna l-Kardinal Mario Grech. Il-Papa qiegħed jgħidilna li l-Ispirtu ta’ Alla jitkellem f’kulħadd, u li kulħadd għandu sehem pożittiv x’jagħti lill-Knisja," qal l-Isqof Teuma filwaqt li temm l-ittra pastorali billi mill-ġdid ħeġġeġ lill-pubbliku jieħu sehem fl-inizjattivi ta’ talb tax-xahrejn li ġejjin u awgura l-paċi fil-familji. Il-ħsieb wara l-logo tal-Pjan Pastorali Djoċesan Biex ġie ikkreat il-logo tal-pjan pastorai djoċesan 2021-2022, id-Djoċesi ta’ Għawdex ikkummissjonat lill-artist Għawdxi Mario Abela. Imnebbaħ mill-kelmiet tal-mistoqsija li Kristu Rxoxt għamel lid-dixxipli ta’ Għemmaws: "X’intom tgħidu?" (Lq 24:17), il-logo juri liż-żewġ dixxipli tal-Vanġelu, irraffigurati fil-persuni ta’ mara u ta’ raġel, jiddjalogaw mal-Mulej li miexi f’nofshom. Fl-isfond jidhru wkoll bħal tliet għoljiet li xi ftit jew wisq jevokaw l-arma uffiċjali ta’ Għawdex.